**ALYTAUS R. MIROSLAVO GIMNAZIJA**

**Gimnazijos veiklos kokybės įsivertinimo 2020 metais rezultatai**

**Bendra informacija**

Kasmetinė apklausa buvo vykdoma 2020 m. gruodžio 14 d. – 2021 m. sausio 4 d. internetu IQES online platformoje. Klausimynai buvo pateikti mokiniams (nuo 5 klasės), mokinių tėvams (1-12 klasės) bei mokytojams. Per prieigos kodą buvo pakviesta dalyvauti apklausoje 149 mokiniai (5–8, Ig–IVg klasių), 205 mokinių tėvai (1–8, Ig–IVg klasių) ir 28 mokytojai. Apklausoje sudalyvavo 51 procentas kviestųjų mokinių, 52 procentai kviestųjų tėvų (globėjų), 61 procentas mokytojų.

Vykdytas teminis gimnazijos veiklos kokybės vertinimas. Jį atliko gimnazijos veiklos kokybės įsivertinimo grupė, vadovaudamasi Mokyklos, įgyvendinančios bendrojo ugdymo programas, veiklos kokybės įsivertinimo metodika (2016).

Kiti informacijos šaltiniai: mokytojų apklausa žodžiu, individualūs pokalbiai su administracijos darbuotojais, veiklos planas, ugdymo planas, Mokinių individualios pažangos stebėjimo ir fiksavimo, rezultatų analizavimo ir panaudojimo tvarkos aprašas.

Šioje apklausoje buvo domimasi apie šias mokyklos gyvenimo sritis: rezultatus, ugdymąsi ir mokinių patirtis. Mokiniams, jų tėvams (globėjams) bei mokytojams buvo užduota 17 teiginių šiomis temomis: asmenybės branda, ugdymo(si) organizavimas, vadovavimas mokymuisi.

**Apibendrinti rezultatai**

Įsivertinimo metu surasti **stiprieji** veiklos aspektai

Apibendrinus mokinių, tėvų bei mokytojų atsakymus, apklausos rezultatai parodė, kad gimnazijoje šiuo metu pozityviausiai vertinamas rodiklis (**1.1.1.) Socialumas.**

Kad tai yra stiprusis veiklos aspektas rodo šie duomenys: mokiniai supranta išsilavinimo ir mokymosi vertę: „man yra svarbu mokytis“ (šiemet teigė 4 proc. mokinių daugiau negu 2018 m., t.y. 98 proc.), „mokytojai padeda vaikams suprasti mokymosi svarbą gyvenime“ (teigė 98 proc. tėvų, lygiai tiek pat, kiek ir pernai). Mokykloje sužino apie tolimesnio mokymosi, karjeros galimybes (teigė 5 proc. mokinių daugiau nei pernai, t. y. 94 proc. mokinių ir 96 proc. tėvų – 2 proc. daugiau negu pernai). Mokiniai geba tikslingai ir pagrįstai pasirinkti dalykus vyresnėse klasėse.

Įsivertinimo metu surasti **silpnieji** veiklos aspektai

Silpnasis veiklos aspektas – **Įvairiapusiškumas (3.2.2.).** Pagal apklausas(ir mokinių, ir tėvų, ir mokytojų) visi rodikliai vertinami pozityviai, bet atsižvelgus į Nacionalinės mokyklų vertinimo agentūros Alytaus r. Miroslavo gimnazijos rizikos vertinimo ataskaitą išskirtas silpnasis veiklos aspektas – Veiklos kryptingumas (4.1.1.). Gimnazijoje išryškėjo nekonkretus gimnazijos veiklos kryptingumas, neveiksmingai grindžiamas šiuolaikinių švietimo tyrimų rezultatais. Duomenimis grįsta vadyba menkai įdiegta į realų gimnazijos gyvenimą. Kokybinės veiklos pokyčių siekiamybė nėra planuojama. Nėra analizuojami ugdymo proceso kiekybiniai pokyčiai.

Kurią veiklą **tobulinsime** 2021 metais

Svarbiausias pasirinktas rodiklis – **Įvairiapusiškumas (3.2.2.).**

Ir toliau gilinsime žinias, įgūdžius taikydami IKT ugdymo procese. Sieksime, kad daugiau mokinių patirtų sėkmę mokydamiesi nuotoliniu būdu. Kad mokiniams iškyla sunkumų mokantis nuotoliniu būdu pritarė visos trys respondentų grupės (mokiniai, jų tėvai, mokytojai) ir atsakymai buvo įvertinti vienomis žemiausių verčių nuo 2,7iki 3,0.

**Išvados**

Gimnazijos veiklos kokybės įsivertinimo grupė, apibendrindama 2020 metų gimnazijos veiklos kokybės įsivertinimo rezultatus, nutarė, jog 2020 metų įsivertinimo metu surasti stiprieji veiklos aspektai yra Socialumas (rodiklis – 1.1.1.), silpnieji veiklos aspektai yra Įvairiapusiškumas (rodiklis – 3.2.2.) ir tobulinamą veiklą atitinkantis rodiklis taip pat yra Įvairiapusiškumas (3.2.2.).

Pedagogams siūloma rinktis kuo įvairesnes mokymosi priemones, technologijas, informacijos šaltinius. Ypač nuotolinio ugdymo metu virtualiose ugdymo aplinkose palaikyti mokymąsi bendraujant ir bendradarbiaujant socialiniuose-edukaciniuose tinkluose.

Pastabos

Pedagogai, pageidaujantys geriau susipažinti su veiklos įsivertinimo rezultatais, detaliomis IQES online Lietuva sistemos suformuotomis bendromis ataskaitomis (mokinių, mokinių tėvų, mokytojų), gali peržiūrėti bei panagrinėti informaciją, patalpintą gimnazijos internetinėje svetainėje, adresu http://www.miroslavas.alytus.lm.lt (žr. Pagrindinis meniu → Veiklos sritys → Įsivertinimas).

|  |  |
| --- | --- |
| Gimnazijos veiklos kokybės  įsivertinimo grupės koordinatorė | Rasa Žilinskienė |